Begrafnis vir Klaarstroom kinders | Oudtshoorn Courant
Begrafnis vir Klaarstroom kinders
Friday, 15 April 2016, 07:10
Die kis waarin Mario begrawe is, is ook die simbolies kis van Celestine wie se liggaam nie gevind is nie.
OUDTSHOORN NUUS - So vinnig en vreesaanjaend as wat die "swart water" op Goeie Vrydag op Sammy, Celestine en Mario Windvogel afgekom het, so skielik en fel het die smart oor die verlies van twee kinders uit een huisgesin die hele Klaarstroom-gemeenskap getref.
Dit was die kern van die boodskap verlede Saterdag tydens die begrafnis van Mario Windvogel (6) wat drie weke gelede saam met sy sussie, Celestine (9), in dié klein Karoo-dorpie verdrink het toe hulle en hul pa Sammy 'n drif met kuithoogte-water wou oorsteek. Volgens Sammy, "het die swart water skielik op ons afgekom, en hulle van my af weggeskeur".
Mario se liggaam is twee ure ná die voorval gevind. Maar vir Celestine was Saterdag 'n huldigingsgeleentheid, want haar liggaam is nie gevind nie.
"Die Here het deur hierdie familie se wingerd gestap. Hy het hulle na die kruis gebring. Dit het so vinnig gebeur. Ons, en die gesin, moenie leef soos mense wat geen hoop het nie. Die Here het 'n nuwe hemel en 'n nuwe aarde geskep.
Toe die kinders deur die driffie gestap het, het hulle ook oorgestap na 'n nuwe lewe en hulle gees oorgegee aan God," het pastoor Wynand Heynse in sy boodskap by die gesin se huis aan Sammy en die kinders se ma, Elsabé Pietersen, gesê.
Pastoor Apools Lingenveldt, wat saam met Heynse by die huis opgetree het, het gesê die naasbestaandes en gemeenskap beskou die verdrinking as 'n ongeluk, "maar vir die Here was dit nie 'n ongeluk nie. Die kinders is veilig by Hom. Maar waar is ú vandag?"
Die dorpsinwoners, wat van vroeg af voor die huis bymekaargekom het, het Mario gegroet waar hy in sy kissie in die sitkamer gelê het, terwyl 'n skoolkoor die gesin hier toegesing het.
Dit was duidelik dat die dorp aan die gesin hul medelye op 'n tasbare manier wou bewys. Behalwe dat oud en jonk beurte gemaak het om Mario se kis van die huis tot in die kerk, en van die kerk tot by sy graf, te dra, sal die geleentheid onthou word vir die groot rol wat die gemeenskap se kinders by die afskeid aan die boetie en sussie gespeel het.
Hulle het 'n erewag by die kerk gevorm, sy kis tot voor die preekstoel gedra en by die graf blomblare gestrooi en ballonne in die lug losgelaat as simbool vir hul maatjies wat hulle verlaat het. Hulle het verskeie liedere gesing, terwyl hulle in die kerk rondom Mario se kis met die twee kinders se foto's daarop gestaan het. "Dit is so hartseer om totsiens te sê," het die gr. 5 tot 7's gesing.
Die tema van pastoor Ronnie Prins, wat die hoofprediking behartig het, was "verlies". "Dis 'n verhaal hierdie wat dwarsdeur die land getrek het. Ons almal ervaar verlies – dis 'n gegewe. Verlies kom sit diep in jou wese, het 'n invloed op jou verhouding met ander mense en met God."
Aan die hand van die Bybelverhaal van Rut en Naomi se groot verliese, het hy gevra: "Hoe hanteer ek verlies?
Rasionaliseer ek dit? Is ek verbitter? Blameer ek iemand? Of raak ek stil voor God, vra om Sy genade, sorg en liefde."
Ná 'n verlies soos dié van Mario en Celestine se ouers, en sussies Bruzelda en Stefneecia, is daar maar een pad om te stap, het hy gesê: "Maak vrede met die feite, herrangskik jou lewe, kry 'n nuwe fokus in die lewe, kies hoe jy jou verlies gaan hanteer, vertrou op God om jou verlies namens jou te hanteer".
Volgens Abraham Kammies, wat ook in die kerk opgetree het, "raak 'n mens die dood nooit gewoond nie. Wat sê 'n mens vir iemand wat nooit weer sy en haar lieflingseun en lieflingdogter sal kan vasdruk nie? Die naasbestaandes, en dié wat hulle bystaan, is geskok, woedend.
Dis normaal. Ook om te vra wat dan skeefgeloop het. Vra vrae, maar moenie bitter word nie. Sammy en Elsie, fokus op die kinders wat julle nog het. Daar is geen regte manier van huil en treur nie. Daar is nie 'n sperdatum vir hartseer nie".
Bo alles moet niemand met verwyt saamleef nie, het hy gesê. "Hierdie familie se lewe het handomkeer verander. Ons is hier om saam met hulle hul las te dra."
Seun begrawe, dogter se liggaam steeds weg
Soektog na 9-jarige se liggaam afgelas
9-jarige se liggaam steeds vermis
Meisie (9) se liggaam steeds weg
2 kinders verdrink op Goeie Vrydag
2 kinders moontlik verdrink
ARTIKEL EN FOTO'S: MARLENE MALAN.
Read more about: paasfees goeie vrydag kinders verdrink klaarstroom begrafnis mario celestine windvogel